Petr Pavel

Petr Pavel (s. 1. marraskuuta 1961 Planá) on tšekkiläinen eläkkeellä oleva kenraali ja poliitikko. Hän toimi Tšekin armeijan esikuntapäällikkönä 2012–2015 ja Naton sotilaskomitean puheenjohtajana vuosina 2015–2018.

Pavel valittiin vuoden 2023 presidentinvaalissa Tšekin presidentiksi. Hän astui virkaansa 9. maaliskuuta 2023.

Armeijaura 
Pavel valmistui Tšekkoslovakian sotilasopistosta vuonna 1983. Uransa aikana hän toimi monessa kansainvälisessä tehtävässä muun muassa Belgiassa ja Yhdysvalloissa. Hänet ylennettiin kenraaliksi vuonna 2014.

Poliittinen ura 
Ennen samettivallankumousta Pavel kuului vuosien ajan Tšekkoslovakian kommunistiseen puolueeseen.

Pavel ilmoitti presidentinvaaliehdokuudestaan vuoden 2022 syyskuussa. Tšekin valtaapitävä SPOLU-hallituskoalitio nimesi Pavelin yhdeksi kolmesta kannattamastaan ehdokkaasta.

Pavel oli ehdolla Tšekin vuoden 2023 presidentinvaalissa ja sai eniten ääniä ensimmäisellä kierroksella. Toisella kierroksella hän kohtasi Andrej Babišin. Pavel voitti presidentinvaalit 28. tammikuuta käydyllä toisella kierroksella noin 57 prosentin ääniosuudella.

Poliittisesti Pavel on luonnehtinut itseään keskustaoikeistolaiseksi, jolla on vahva yhteiskunnallinen korostus. Pavel on antipopulistinen ja vahvan länsimielinen sekä kannattaa Tšekin liittymistä euroalueeseen. Pavel on joutunut arvostelun kohteeksi kuulumisestaan Tšekkoslovakian kommunistiseen puolueeseen 1980-luvulla.

Yksityiselämä 
Pavelilla on kaksi poikaa ensimmäisestä avioliitostaan Hana Pavlován kanssa, jonka kanssa hän avioitui elokuussa 1986. Avioeron jälkeen vuonna 2001 hän avioitui toisen kerran reservin everstiluutnantti Eva Pavlován kanssa. Yhdessä hänen kanssaan hän kasvatti sekä poikansa että tyttärensä Evan. Pavel on innokas moottoripyöräilijä. Presidenttiehdokkuutensa aikaan vuonna 2023 hänellä oli asuinpaikka Litoměřicen piirin Černoučekin kylässä, jossa hänen vaimonsa työskentelee kaupunginvaltuuston jäsenenä. Hän voitti kotikaupungissaan presidentinvaalin ensimmäisen kierroksen 81,61 prosentin ääniosuudella.

Pavel ei harjoita mitään uskontoa. Äidinkielensä lisäksi Pavel osaa englantia, ranskaa ja venäjää.

Kunnianosoituksia 
  Tšekin puolustusministeriön ansiomitali (Tšekki)
  Ulkomaankomennuksen ansiomitali (Tšekki)
  Sankaruuden mitali (Tšekki)
  Valkoisen leijonan ritarikunta (Tšekki, suurmestari)
  Tomáš Garrigue Masarykin ritari­kunta (Tšekki, suurmestari)
  Rauhan palvelus -mitali (YK)
  Legion of Merit (Yhdysvallat)
  Croix de Guerre (Ranska)
  Kunnialegioona (Ranska, 2012)

Lähteet 

Tšekin presidentit
Kenraalit
Vuonna 1961 syntyneet
Elävät henkilöt